བཅིང་ལུམས་ལ་ཡང་ཚ་སེལ་དང་གྲང་སེལ་གཉིས་སུ་ཡིད་ཅིང་།དེ་ཡང་ཚ་སེལ་གྱི་བཅིངས་ལུམས་ཏེ་མགོ་ཆག་རྩ་བྱེར་གྱི་ནད་ལ་ནས་དང་།གྲོ།འབྲས།སྲན་མ།སོ་བ།ཏིལ།བྲ་བོ།སྲན་ཆུང་སོགས་འབྲུ་སྣ་ཐམས་ཅད་རྗེན་བཏགས་བྱས་པ་ཏིལ་མར་རྙིང་པ་དང་སྦྱར་ནས་བཙོས་པའི་ཟན་ཆུང་གྱི་ལུམས་མགོ་བོའི་སྐྲ་བཞར་ལ་ཞ་མོ་ལྟར་གཡོགས་ཤིང་དེ་སྟེང་རས་ཀྱི་བཅིངས་ཏེ་བཞག་ལ།དེ་ལྟར་ཐེངས་འགའ་བྱས་པས་ཆུ་སེར་གནས་གཅིག་ཏུ་འདུས་ནས་སྐྲངས་སོང་བ་དེར་འཇིབ་རུ་བཙུགས་ཏེ་ཁྲག་ངན་ཆུ་སེར་ཅི་ཐོན་དུ་དབྱུང་ངོ།ཡང་ཚ་བས་སྐྲངས་པ་ལ་ཀྱི་ལྕེ་དཀར་པོ་དང་།མཛོ་རོག་པོའི་ལྕི་བ།མཛོ་མོའི་ཞོ་དང་སྦྱར་བའི་ལུམས་མཐུག་པོར་གཡོགས་ཤིང་གོང་ལྟར་རས་ཀྱིས་བཅིངས་པས་འཇོམས་སོ།།མགོ་ཆག་སོགས་ཀྱི་ཚ་བ་རྩ་ལ་བྱེར་ན་དུག་རིགས་དང་སྔོ་ཡི་ཚ་བ་གསུམ་ཕུད་པའི་མེ་ཏོག་སྣ་ཚོགས་བཏུས་ཏེ་ཆུར་བཙོས་པའི་ཁུ་བའི་ཆུ་ལུམས་སམ་བཅིངས་ལུམས་བྱས་པས་སེལ་ལོ།།གཞན་ཡང་རྩ་དཀར་ཀྱི་ནད་དང་།གཟའམ་གྲིབ་སྐྱོན་གྱིས་རྩ་རྒྱུས་ཞ་ཞིང་རེངས་པའམ་འཁུམས་ཤིང་སྦྲིད་པ་སོགས་བྱུང་བ་དང་།མཁལ་རྩ་འགྲམས་པའམ་བྱེར་བས་རྩ་སྦྲིད་ཅིང་།རྐང་པ་བཤལ་ལམ་འཕྱེས་པ་རྣམས་ལ་གོང་དུ་བཤད་པའི་བདུད་རྩི་ལྔ་འམ་ཡང་ན་གླ་བའི་རིལ་མ་ཕྱེ་མར་བྱས་པ་ཆང་ནང་དུ་བཙོས་པས་རྩ་རྒྱུད་སོགས་གང་ན་བའི་སར་བཅིངས་ལུམས་བྱའོ།།ཡང་རྩ་ལ་ནད་འགྲམས་ནས་སྐྲངས་པ་དང་།རེངས་ནས་མི་ཁུག་པ་སོགས་ལ་མཁན་དཀར་གྱི་རྩ་ལོ་དང་།སྤྲུ་མ་དཀར་པོའི་རྩ་བ།མཚེ་ལྡུམ།སྤང་སྤོས་རྣམས་ཀྱི་ཕྱེ་མ་ལོ་བརྒྱད་དྲི་ཆུར་བཙོས་པའི་བཅིངས་ལུམས་ཀྱི་གདུལ་ལོ།།ཚད་པ་རྙོགས་པ་དང་བྱེར་བ་ལ་གཡའ་ལས་སྐྱེས་པའི་ཚན་དང་།སྲོ་ལོ་དཀར་པོ་བཅོས་པའི་བཅིངས་ལུམས་བྱ་ཞིང་།མཛེ་དང་སྦྱར་དུག་གི་ནད་ལ་རའི་རིལ་མ་དང་།གླ་རྩི་སྦྱར་བ་ལོ་བརྒྱད་དྲི་ཆུར་བཙོས་པས་བཅིངས་ལུམས་སམ་རླངས་ལུམས་བྱའོ།།དབྱིག་གམ་རིན་པོ་ཆེའི་དུག་ལ་དཀར་རྩི་དང་།ཁྲུ་གང་འོག་སཐལ་ལུད་དམ་དྲི་ཆུའི་རྗིང་ཤུལ་སོགས་བ་ཚ་ཡོད་པའི་ས་ནས་ཁྲུ་གང་བར་བརྐོས་པའི་འོག་གི་སགཉིས་དྲི་ཆུར་བཙོས་པའི་བཅིངས་ལུམས་བྱའོ།།